मोदी ने तोड़ी चुप्पी, आडवाणी की तारीफें की  
आडवाणी के साथ खटास पर विराम लगाते हुए मोदी ने अपनी चुप्पी तोड़ी और कहा कि दोनों के संबंधों को लेकर जो रिपोर्टें आई थीं वे दुर्भाग्यपूर्ण थीं।
वरिष्ठ भाजपा नेता लालकृष्ण आडवाणी के साथ अपने संबंधों में आई खटास पर विराम लगाते हुए गुजरात के मुख्यमंत्री नरेंद्र मोदी ने अपनी चुप्पी तोड़ी और कहा कि दोनों के संबंधों को लेकर जो रिपोर्टें आई थीं वे बहुत ही दुर्भाग्यपूर्ण और निंदनीय थीं।  दूसरी तरफ, भ्रष्टाचार और कालेधन के खिलाफ मंगलवार से शुरू हो रही आडवाणी की रथयात्रा की उन्होंने प्रशंसा भी की।  अपने ब्लॉग पर मोदी ने कहा, मुझे आडवाणी जी के साथ नजदीकी तौर पर काम करने का सम्मान प्राप्त हुआ है। यह बहुत ही दुर्भाग्यपूर्ण और निंदनीय है कि अपने हित में कुछ लोग उनके खिलाफ अफवाहें फैलाने का काम कर रहे हैं। मोदी की इन टिप्पणियों को काफी महत्वपूर्ण माना जा रहा है क्योंकि आडवाणी मंगलवार से अपनी रथयात्रा की शुरुआत कर रहे हैं और मोदी ने इसके ठीक एक दिन पहले अपना ब्लॉग लिखा है।  पहले ऐसी खबरें थी कि आडवाणी की इस यात्रा से मोदी नाखुश हैं क्योंकि उन्हें ऐसा महसूस हुआ था कि इस यात्रा से आडवाणी खुद को भाजपा की तरफ से प्रधानमंत्री पद का दावेदार घोषित करना चाहते थे।